આવી બાતમી યહૂદી મંડળને પહોંચાડવાનો કોઈ અર્થ ન હતો. યહૂદી મંડળ તો એમ જ માનતું હતું, કે છાવણી અંગેની કોઈ જ માહિતી વસાહતીઓ સુધી પહોંચાડવી યોગ્ય ન હતી, કારણ કે આવી વાતો જાણીને લોકો નાહક દુઃખી થાય, શેરીઓમાં તોફાનો ફેલાય, અને એ બધા માટે પણ આખરે એ લોકોને સજા તો મળવાની જ! તેના કરતાં, ભલેને લોકો આવી ભયાનક અફવાઓ સાંભળે! અફવાઓ આત્યંતિક છે કે નહીં, એ પણ ભલે તેઓ જ નક્કી કરે, અને આશાના તાંતણે જીવતા રહે! યહૂદી મંડળને એ જ યોગ્ય લાગતું હતું! ત્યાં સુધી, કે મંડળમાં પ્રતિષ્ઠિત આર્થર રોઝેનવિગનું નેતૃત્વ હતું ત્યારે પણ બધા યહૂદી કાઉન્સેલરોનો આ જ અભિપ્રાય હતો! પરંતુ રોઝેનવિગ તો હવે રહ્યા ન હતા. જર્મન જેવું નામ ધરાવતા હોવાને કારણે સેલ્સમેન ડેવિડ ગતર બહુ જલદી યહૂદી મંડળના પ્રમુખ બની જવાના હતા. ભોજનનું વિતરણ હવે માત્ર એસએસના કેટલાક અધિકારીઓ જ નહીં, પરંતુ ગતર અને નવા કાઉન્સીલરો સાથે મળીને કરી રહ્યા હતા. લશ્કરી બૂટમાં સજ્જ સાઇમક સ્પાઇરા શેરીઓના સ્તરે પોતાનું કામ સંભાળી રહ્યા હતા. આથી વસાહતના લોકોને આખરે ક્યાં ધકેલવામાં આવી રહ્યા છે તેની જાણ કરવામાં યહૂદી મંડળને કોઈ રસ ન હતો. કારણ કે તેઓ તો એમ જ માનતા હતા, કે યહૂદી મંડળના સભ્યોએ પોતે તો ક્યારેય ત્યાં જવું નહીં પડે!